title: Komission täytäntöönpanoasetus (EU) 2016/703, annettu 11 päivänä toukokuuta 2016, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien rengaskirjamekanismien tuonnissa asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen

text:
               12.5.2016

               FI

               Euroopan unionin virallinen lehti

               L 122/1

         KOMISSION TÄYTÄNTÖÖNPANOASETUS (EU) 2016/703,
   annettu 11 päivänä toukokuuta 2016,
   lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien rengaskirjamekanismien tuonnissa asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 11 artiklan 2 kohdan,
   on kuullut jäsenvaltioita,
   sekä katsoo seuraavaa:
   A.   MENETTELY

   1.   Voimassa olevat toimenpiteet

               (1)

               Neuvosto otti asetuksella (EY) N:o 119/97 (2) käyttöön 32,5–39,4 prosentin suuruisen lopullisen polkumyyntitullin tiettyjen Kiinan kansantasavallasta, jäljempänä ’Kiina’ tai ’asianomainen maa’, ja Malesiasta peräisin olevien rengaskirjamekanismien, jäljempänä ’mekanismit’ tai ’rengasmekanismit’, tuonnissa. Näitä tulleja sovellettiin muihin kuin 17- tai 23-renkaisiin mekanismeihin; 17- ja 23-renkaisiin mekanismeihin puolestaan sovellettiin vähimmäistuontihinnan (325 euroa 1 000:ta kappaletta kohti) ja vapaasti yhteisön rajalla tullaamattomana -hinnan erotusta vastaavaa tullia aina, kun jälkimmäinen hinta oli vähimmäistuontihintaa alempi.

               (2)

               Neuvosto muutti ja korotti edellä mainittuja, tiettyihin muihin kuin 17- tai 23-renkaisiin mekanismeihin sovellettavia tulleja perusasetuksen 12 artiklan mukaisen absorptiotutkimuksen perusteella asetuksella (EY) N:o 2100/2000 (3). Nämä muutetut tullit olivat suuruudeltaan 51,2–78,8 prosenttia.

               (3)

               Perusasetuksen 13 artiklan mukaisen polkumyyntitoimenpiteiden mahdollista kiertämistä koskevan tutkimuksen jälkeen neuvosto laajensi asetuksella (EY) N:o 1208/2004 (4) lopulliset polkumyyntitoimenpiteet koskemaan tiettyjä Vietnamista lähetettyjä rengaskirjamekanismeja riippumatta siitä, onko niiden alkuperämaaksi ilmoitettu Vietnam.

               (4)

               Kahden unionin tuottajan esittämän pyynnön perusteella tammikuussa 2002 (5) pantiin vireille perusasetuksen 11 artiklan 2 kohdan mukainen toimenpiteiden voimassaolon päättymistä koskeva tarkastelu, ja neuvosto jatkoi asetuksella (EY) N:o 2074/2004 (6) lopullisten polkumyyntitoimenpiteiden voimassaoloa. Tarkastelupyyntöä ei saatu Malesiaan sovellettavista toimenpiteistä, joiden voimassaolo sen vuoksi päättyi tammikuussa 2002.

               (5)

               Perusasetuksen 13 artiklan mukaisen polkumyyntitoimenpiteiden mahdollista kiertämistä koskevan tutkimuksen jälkeen neuvosto laajensi asetuksella (EY) N:o 33/2006 (7) lopulliset polkumyyntitoimenpiteet koskemaan tiettyjä Laosin demokraattisesta kansantasavallasta lähetettyjä rengaskirjamekanismeja riippumatta siitä, onko niiden alkuperämaaksi ilmoitettu Laosin demokraattinen kansantasavalta.

               (6)

               Toimenpiteiden kiertämistä koskevan tutkimuksen tuloksena neuvosto laajensi asetuksella (EY) N:o 818/2008 (8) toimenpiteet koskemaan tiettyjä hieman muutettuja rengaskirjamekanismeja.

               (7)

               Yhden unionin tuottajan esittämän pyynnön perusteella syyskuussa 2008 pantiin vireille perusasetuksen 11 artiklan 2 kohdan mukainen toimenpiteiden voimassaolon päättymistä koskeva tarkastelu, ja neuvosto jatkoi täytäntöönpanoasetuksella (EU) N:o 157/2010 (9) lopullisten polkumyyntitoimenpiteiden voimassaoloa viidellä vuodella, jäljempänä ’voimassa olevat toimenpiteet’.

               (8)

               Lisäksi neuvoston täytäntöönpanoasetuksella (EU) N:o 792/2011 (10) otettiin perusasetuksen 5 artiklan mukaisen polkumyyntitutkimuksen jälkeen käyttöön lopullinen polkumyyntitulli, jota sovelletaan Thaimaasta peräisin olevien tiettyjen rengasmekanismien tuonnissa.

         2.   Toimenpiteiden voimassaolon päättymistä koskeva tarkastelupyyntö

               (9)

               Tiettyjen Kiinasta peräisin olevien rengasmekanismien sekä Vietnamista ja Laosin demokraattisesta kansantasavallasta lähetettyjen rengasmekanismien, riippumatta siitä onko niiden ilmoitettu olevan peräisin Vietnamista tai Laosin demokraattisesta kansantasavallasta, tuontiin sovellettavien toimenpiteiden voimassaolon lähestyvästä päättymistä koskevan ilmoituksen (11) julkaisemisen jälkeen, komissiota pyydettiin 26 päivänä marraskuuta 2014 panemaan vireille perusasetuksen 11 artiklan 2 kohdan mukainen kyseisten toimenpiteiden voimassaolon päättymistä koskeva tarkastelu.

               (10)

               Pyynnön esitti unionin tuottaja Ring Alliance Ringbuchtechnik GmbH, jäljempänä ’pyynnön esittäjä’, jonka tuotanto on yli 25 prosenttia (12) rengasmekanismien kokonaistuotannosta unionissa. Pyyntö perustui siihen, että toimenpiteiden voimassaolon päättyminen johtaisi todennäköisesti polkumyynnin ja unionin tuotannonalalle aiheutuneen vahingon jatkumiseen tai toistumiseen.

         3.   Toimenpiteiden voimassaolon päättymistä koskevan tarkastelun vireillepano

               (11)

               Kun komissio oli neuvoa-antavaa komiteaa kuultuaan todennut, että oli olemassa riittävä näyttö toimenpiteiden voimassaolon päättymistä koskevan tarkastelun panemiseksi vireille, se ilmoitti 25 päivänä helmikuuta 2015 perusasetuksen 11 artiklan 2 kohdan mukaisen tarkastelun vireillepanosta julkaisemalla asiaa koskevan ilmoituksen (13), jäljempänä ’vireillepanoilmoitus’, Euroopan unionin virallisessa lehdessä.

         4.   Toimenpiteiden voimassaolon päättymistä koskevan tutkimuksen kattamat ajanjaksot

               (12)

               Polkumyynnin ja vahingon jatkumisen tai toistumisen todennäköisyyttä koskeva tutkimus käsitti 1 päivän tammikuuta 2014 ja 31 päivän joulukuuta 2014 välisen ajanjakson, jäljempänä ’tarkastelua koskeva tutkimusajanjakso’.

               (13)

               Vahingon jatkumisen tai toistumisen todennäköisyyden arvioinnin kannalta merkittäviä suuntauksia tarkasteltiin kaudella, joka ulottui 1 päivästä tammikuuta 2011 tarkastelua koskevan tutkimusajanjakson loppuun, jäljempänä ’tarkastelujakso’.

         5.   Tutkimuksen osapuolet

               (14)

               Komissio pyysi vireillepanoilmoituksessa asianomaisia osapuolia ottamaan siihen yhteyttä tutkimukseen osallistumista varten. Lisäksi komissio ilmoitti nimenomaisesti tutkimuksen vireillepanosta pyynnön esittäjälle, muille tiedossa oleville unionin tuottajille, tiedossa oleville vientiä harjoittaville tuottajille Kiinassa ja Kiinan viranomaisille, tiedossa oleville tuojille, tavarantoimittajille ja käyttäjille, kauppiaille sekä järjestöille, joita tutkimuksen vireillepanon tiedettiin koskevan, ja kehotti niitä osallistumaan tutkimukseen.

               (15)

               Asianomaisilla osapuolilla oli mahdollisuus esittää huomautuksia tutkimuksen vireillepanosta ja pyytää kuulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa.

               (16)

               Voimassaolon päättymistä koskevan tarkastelun vireillepanovaiheessa yksikään asianomaisista osapuolista ei pyytänyt kuulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa.

         6.   Vertailumaan tuottajat

               (17)

               Komissio ilmoitti vireillepanoilmoituksessa asianomaisille osapuolille, että se harkitsi Intian, Thaimaan ja Kambodžan käyttämistä markkinataloutta harjoittavana kolmantena maana perusasetuksen 2 artiklan 7 kohdan a alakohdan mukaisesti. Sen vuoksi komissio ilmoitti tutkimuksen vireillepanosta myös Intian, Thaimaan ja Kambodžan tuottajille ja kehotti niitä osallistumaan.

         7.   Otanta

               (18)

               Vireillepanoilmoituksessa komissio ilmoitti, että se mahdollisesti valitsee otoksen unionin tuojista ja kiinalaisista vientiä harjoittavista tuottajista perusasetuksen 17 artiklan mukaisesti.

         a)   Unionin tuojien otanta

               (19)

               Voidakseen päättää otannan tarpeellisuudesta ja tarvittaessa valita otoksen komissio pyysi etuyhteydettömiä tuojia toimittamaan vireillepanoilmoituksessa täsmennetyt tiedot.

               (20)

               Pyydetyt tiedot toimitti kaksi etuyhteydetöntä tuojaa, jotka myös suostuivat osallistumaan otokseen. Vähäisen määrän vuoksi komissio päätti, ettei otanta ollut tarpeen. Tämän jälkeen toinen kahdesta tuojasta lakkasi toimimasta yhteistyössä.

         b)   Kiinassa toimivia vientiä harjoittavia tuottajia koskeva otanta

               (21)

               Voidakseen päättää otannan tarpeellisuudesta ja tarvittaessa valita otoksen komissio pyysi kaikkia Kiinassa toimivia tiedossa olevia vientiä harjoittavia tuottajia (17 yritystä) toimittamaan vireillepanoilmoituksessa täsmennetyt tiedot. Lisäksi komissio pyysi Kiinan edustustoa unionissa yksilöimään muita mahdollisia vientiä harjoittavia tuottajia, jotka voisivat olla kiinnostuneita osallistumaan tutkimukseen, ja/tai ottamaan yhteyttä niihin.

               (22)

               Ainoastaan yksi kiinalainen vientiä harjoittava tuottaja ilmoittautui aluksi toimittamalla otantaa koskevassa lomakkeessa pyydetyt tiedot. Näin ollen otantaa ei tarvittu. Tämän jälkeen kyseinen vientiä harjoittava tuottaja lakkasi toimimasta yhteistyössä.

         8.   Kyselyvastaukset

               (23)

               Komissio lähetti kyselylomakkeita unionin tuottajille ja etuyhteydettömille tuojille, kauppiaille ja käyttäjille, jotka olivat ilmoittautuneet vireillepanoilmoituksessa asetetussa määräajassa.

               (24)

               Yksi unionin etuyhteydettömistä tuojista päätti vetäytyä yhteistyöstä annettuaan ensin vastauksen kyselylomakkeeseen.

               (25)

               Ainoa kiinalainen vientiä harjoittava tuottaja, joka ilmoittautui komissiolle, vastasi lähetettyyn kyselyyn. Tämän jälkeen se ilmoitti komissiolle päätöksestään lopettaa yhteistyönsä tutkimuksessa. Komissio ilmoitti kyseiselle kiinalaiselle vientiä harjoittavalle tuottajalle ja Kiinan viranomaisille aikeestaan soveltaa perusasetuksen 18 artiklaa ja perustaa tutkimuksensa päätelmät käytettävissä oleviin tosiasioihin.

         9.   Tarkastuskäynnit

               (26)

               Komissio hankki ja tarkasti kaikki tarpeellisiksi katsotut tiedot määrittääkseen, onko polkumyynnin ja vahingon jatkuminen tai toistuminen todennäköistä ja onko toimenpiteiden käyttöönotto unionin edun mukaista. Perusasetuksen 16 artiklan mukaisia tarkastuskäyntejä tehtiin seuraavien yritysten toimitiloihin:

                           a)

                              Unionin tuottajat

                                       —

                                       Ring Alliance Ringbuchtechnik GmbH, Wien, Itävalta, ja Oroszlany, Unkari;

                                       —

                                       I.M.L. Industria Meccanica Lombarda S.r.l., Offanengo, Italia.

                           (b)

                              Etuyhteydessä oleva tuoja

                                       —

                                       Bensons International Systems B.V, Nijkerk, Alankomaat

                           c)

                              Vertailumaan tuottaja

                                       —

                                       Sure Success, Sihnanoukville, Kambodža.

         B.   TARKASTELTAVANA OLEVA TUOTE JA SAMANKALTAINEN TUOTE

   1.   Tarkasteltavana oleva tuote

               (27)

               Tarkasteltavana olevan tuotteen muodostavat tietyt rengaskirjamekanismit, jotka koostuvat kahdesta teräslevystä tai -langasta, joihin on kiinnitetty ainakin neljä teräslangasta tehtyä puolirengasta ja joita pitää yhdessä teräskuori. Ne voidaan avata joko vetämällä puolirenkaista tai rengaskirjamekanismiin kiinnitetyn pienen teräksisen laukaisumekanismin avulla. Renkaat voivat olla erimuotoisia; yleisimpiä ovat pyöreät ja D:n muotoiset renkaat, jäljempänä ’tarkasteltavana oleva tuote’. Rengaskirjamekanismit luokitellaan tällä hetkellä CN-koodiin ex 8305 10 00. Suljin-/aukaisuvivulla varustetut mappimekanismit, jotka luokitellaan samaan CN-koodiin, eivät kuulu tarkasteltavana olevan tuotteen soveltamisalaan.

               (28)

               Rengasmekanismeja käytetään paperisten, pahvisten ja muovipäällysteisten toimistokansioiden, esittelykansioiden ja muiden vastaavien kansioiden valmistukseen.

               (29)

               Unionissa myytiin tarkastelua koskevan tutkimusajanjakson aikana useita erilaisia rengasmekanismeja. Näiden lajien väliset erot määritettiin seuraavien ominaisuuksien avulla: pohjalaatan leveys, mekanismityyppi, renkaiden lukumäärä, avausmenetelmä, nimellinen paperikapasiteetti, renkaiden läpimitta, renkaiden muoto, pituus ja renkaiden etäisyys toisistaan. Koska kaikilla tuotelajeilla on samat fyysiset ja tekniset ominaisuudet ja ne voidaan tietyssä määrin korvata toisillaan, todettiin, että kaikki rengasmekanismit ovat tässä menettelyssä yksi ja sama tuote.

         2.   Samankaltainen tuote

               (30)

               Tutkimuksessa kävi ilmi, että seuraavilla tuotteilla on samat fyysiset ja kemialliset perusominaisuudet ja käyttötarkoitukset:

                           —

                           tarkasteltavana oleva tuote;

                           —

                           asianomaisen maan kotimarkkinoilla tuotettu ja myyty tuote;

                           —

                           unionin tuotannonalan unionissa tuottama ja myymä tuote.

                     Komissio päätteli, että kyseiset tuotteet ovat näin ollen perusasetuksen 1 artiklan 4 kohdassa tarkoitettuja samankaltaisia tuotteita.

         C.   POLKUMYYNNIN JATKUMISEN TAI TOISTUMISEN TODENNÄKÖISYYS

   1.   Alustavat huomautukset

               (31)

               Komissio tutki perusasetuksen 11 artiklan 2 kohdan mukaisesti, johtaisiko nykyisten toimenpiteiden voimassaolon päättyminen todennäköisesti asianomaisesta maasta tulevan polkumyynnin jatkumiseen tai toistumiseen.

               (32)

               Kuten edellä (25) kappaleessa mainittiin, kyselylomake lähetettiin otantamenettelyn aikana ilmoittautuneelle kiinalaiselle vientiä harjoittavalle tuottajalle, joka kuitenkin myöhemmin ilmoitti päätöksestään lopettaa yhteistyö meneillään olevassa tutkimuksessa. Näin ollen yksikään kiinalaisista vientiä harjoittavista tuottajista ei toiminut yhteistyössä tässä tutkimuksessa, minkä vuoksi oli käytettävä käytettävissä olevia tietoja perusasetuksen 18 artiklan mukaisesti.

               (33)

               Kiinan viranomaisille ja edellä mainitulle otantamenettelyn aikana ilmoittautuneelle kiinalaiselle vientiä harjoittavalle tuottajalle ilmoitettiin asianmukaisesti, että komissio pitäisi kyselylomakkeeseen vastaamatta jättämistä yhteistyöstä kieltäytymisenä ja että sen vuoksi komissio voisi soveltaa perusasetuksen 18 artiklaa Kiinaa koskeviin päätelmiin.

               (34)

               Näin ollen ja perusasetuksen 18 artiklan 1 kohdan mukaisesti jäljempänä esitetyt polkumyynnin jatkumisen tai toistumisen todennäköisyyttä koskevat päätelmät perustuivat käytettävissä oleviin tietoihin, erityisesti toimenpiteiden voimassaolon päättymistä koskevasta tarkastelupyynnöstä saatuihin tietoihin, tutkimuksen aikana kerättyihin tietoihin (kuten tärkeimpien kiinalaisten vientiä harjoittavien tuottajien toimittamat otantalomakkeet, joissa oli tietoa kiinalaisista vientimarkkinoista, Kambodžan tuottajan todentamisen yhteydessä saadut tiedot ja Kiinan vientitietokanta) ja Eurostatin Comext-tietokantaan Taric-tasolla (10 numeroa), jossa on toimenpiteiden kohteena olevien Taric-koodien mukaisten rengasmekanismien yhteenlaskettu määrä ja CIF-kokonaisarvo. On kuitenkin huomattava, että Comext-tietokannassa erotetaan ainoastaan kaksi rengasmekanismityyppiä (eli 17- tai 23-renkaiset ja muut tyypit), vaikka erilaisia tuotelajeja, joiden hinnat voivat vaihdella tyypin mukaan, on huomattava valikoima.

         2.   Polkumyynti tarkastelua koskevalla tutkimusajanjaksolla

   2.1   Vertailumaa

               (35)

               Perusasetuksen 2 artiklan 7 kohdan a alakohdan mukaan normaaliarvo on määritettävä markkinataloutta toteuttavassa kolmannessa maassa käytettävän hinnan tai laskennallisen arvon perusteella, tai jos tämä ei ole mahdollista, millä tahansa hyväksyttävällä perusteella, mukaan lukien samankaltaisesta tuotteesta tosiasiallisesti unionissa maksettu tai maksettava hinta, jota on tarvittaessa oikaistu kohtuullisella voittomarginaalilla. Tätä varten komissio tutki ensin, onko mahdollista valita soveltuva markkinataloutta toteuttava kolmas maa, jäljempänä ’vertailumaa’.

               (36)

               Edellisessä voimassa olevien toimenpiteiden käyttöönottoon johtaneessa toimenpiteiden voimassaolon päättymistä koskevassa tarkastelussa alustavasti vertailumaaksi valittiin Thaimaa, mutta thaimaalaista tuottajaa koskevia tietoja ei voitu ottaa lopullisessa vaiheessa huomioon, koska tutkimuksessa kävi ilmi, että rengasmekanismien thaimaalaisen ja kiinalaisen tuottajan välinen suhde (14) todennäköisesti vääristi normaaliarvoa koskevia päätelmiä.

               (37)

               Tässä tarkastelussa vireillepanoilmoituksessa mainittiin mahdollisina vertailumaina kolme kolmatta maata eli Thaimaa, Intia ja Kambodža. Kyseisen kolmen maan sekä Kiinan osuus unionin markkinoille tarkastelua koskevalla tutkimusajanjaksolla tuodusta kokonaismäärästä oli 99 prosenttia. Yksikään asianomainen osapuoli ei esittänyt muuta mahdollista vertailumaata. Yksi tuoja vahvisti ehdotettuja mahdollisia vertailumaita koskevan luettelon ja antoi Intian, Thaimaan ja Kambodžan tuottajia koskevia tietoja.

               (38)

               Näin ollen kaikkiin Thaimaassa, Intiassa ja Kambodžassa sijaitseviin tiedossa oleviin tuottajiin otettiin yhteistyön tekemiseksi yhteyttä. Nämä tuottajat ilmoittivat kuitenkin komissiolle, että ne kieltäytyvät osallistumasta tutkimukseen. Kaikista mahdollisissa vertailumaissa toimivista tuottajista, joihin oltiin yhteydessä, ainoastaan yksi kambodžalainen tuottaja suostui toimimaan tutkimuksessa yhteistyössä. Näin ollen komissio lähetti kyseiselle kambodžalaiselle tuottajalle kyselylomakkeen kerätäkseen vertailumaata koskevia olennaisia tietoja.

               (39)

               Tarkistaakseen toimitetut tiedot komissio teki sen jälkeen tarkastuskäynnin kyseisen ainoan Kambodžassa yhteistyössä toimineen yrityksen tiloihin. Tarkastuskäynnin aikana yrityksen edustaja kieltäytyi kuitenkin antamasta olennaisia tietoja, kuten tarkastettuja tilinpäätöstietoja ja otteita kirjanpitojärjestelmästä. Sen vuoksi yrityksen kyselylomakkeessa ilmoittamia kustannuksia ja myyntihintoja ei ollut mahdollista tarkastaa eikä ilmoitettua kokonaismyyntimäärää ristiintarkastaa. Koska luotettavia tietoja ei ollut, tarkasteltavana olevan tuotteen normaaliarvoa ei ollut mahdollista määrittää luotettavasti niiden tietojen perusteella, jotka Kambodžassa toimiva yritys oli toimittanut. Yritykselle ilmoitettiin komission päätöksestä olla käyttämättä sen tietoja. Yritykseltä ei saatu huomautuksia.

               (40)

               Tutkimuksen aikana komissio sai tietää, että rengasmekanismien tuotantoa saattaa olla myös muissa kolmansissa maissa, kuten Egyptissä, Etelä-Koreassa, Taiwanissa, Indonesiassa, Turkissa ja Malesiassa. Näiden maiden viranomaisilta tiedusteltiin, onko kyseisessä maassa rengasmekanismien tuottajia, mutta määräaikaan mennessä ei saatu myönteisiä vastauksia.

               (41)

               Näin ollen komissio ei kyennyt valitsemaan asianmukaista vertailumaata Kiinaa koskevan normaaliarvon määrittämiseksi perusasetuksen 2 artiklan 7 kohdan a alakohdan mukaisesti.

         2.2   Normaaliarvo

               (42)

               Edellä 2.1 jaksossa kuvailtu tilanne huomioon ottaen ja perusasetuksen 2 artiklan 7 kohdan a alakohdan mukaisesti komissio määritti Kiinaa koskevan normaaliarvon käyttäen mitä tahansa hyväksyttävää perustetta eli samankaltaisesta tuotteesta unionissa maksettuja tai maksettavia hintoja.

               (43)

               Ensin tarkasteltiin perusasetuksen 2 artiklan 2 kohdan mukaisesti, oliko yhteistyössä toimivien unionin tuotannonalan tuottajien samankaltaisen tuotteen kotimarkkinamyynnin kokonaismäärä riippumattomille asiakkaille tarkastelua koskevalla tutkimusajanjaksolla edustavaa verrattuna unioniin suuntautuvan vientimyynnin kokonaismäärään eli oliko tällaisen kotimarkkinamyynnin kokonaismäärä vähintään 5 prosenttia kiinalaisten tuottajien vientimyynnin kokonaismäärästä unioniin.

               (44)

               Selvitettiin myös, voitiinko samankaltaisen tuotteen kotimarkkinamyynnin katsoa tapahtuneen perusasetuksen 2 artiklan 4 kohdan mukaisesti tavanomaisessa kaupankäynnissä. Tätä varten määritettiin kuinka suuri osuus tarkastelua koskevan tutkimusajanjakson aikana riippumattomille asiakkaille kotimarkkinoilla suuntautuneesta myynnistä oli ollut kannattavaa.

               (45)

               Todettiin, että kotimarkkinamyynnin kokonaismäärä oli riittävä ja se tapahtui tavanomaisessa kaupankäynnissä, joten normaaliarvo perustui tosiasiallisiin kotimarkkinahintoihin ja se laskettiin tarkastelua koskevan tutkimusajanjakson koko kotimarkkinamyynnin hintojen painotettuna keskiarvona.

         2.3   Vientihinta

               (46)

               Koska kiinalaiset vientiä harjoittavat tuottajat eivät toimineet yhteistyössä eikä kiinalaisista hinnoista näin ollen saatu tarkkoja tietoja, vientihinta määritettiin perusasetuksen 18 artiklan mukaisesti käytettävissä olevien tietojen perusteella, joita olivat tiedossa olevan kiinalaisen vientiä harjoittavan tuottajan toimenpiteiden voimassaolon päättymistä koskevan tarkastelupyynnön vireillepanovaiheessa toimittamat otantatiedot, Eurostatin Comext-tietokanta ja Kiinan vientietokanta.

         2.4   Vertailu ja oikaisut

               (47)

               Normaaliarvoa ja vientihintaa verrattiin noudettuna lähettäjältä -tasolla. Normaaliarvon ja vientihinnan välisen tasapuolisen vertailun varmistamiseksi tehtiin asianmukaiset oikaisut, joissa otettiin huomioon hintojen ja niiden vertailukelpoisuuteen vaikuttavien tekijöiden erot perusasetuksen 2 artiklan 10 kohdan mukaisesti. Oikaisuja tehtiin tarvittaessa kuljetus- ja vakuutuskustannuksissa ja muissa kuljetuksiin liittyvissä kustannuksissa esiintyvien erojen vuoksi voimassaolon päättymistä koskevassa tarkastelupyynnössä esitettyjen tietojen perusteella.

         2.5   Polkumyyntimarginaali

               (48)

               Polkumyyntimarginaali määritettiin perusasetuksen 2 artiklan 11 kohdan mukaisesti vertaamalla painotettua keskimääräistä normaaliarvoa ja painotettua keskimääräistä vientihintaa keskenään. Eurostatin Comext-tietokannasta saatu keskimääräinen hinta, joka ristiintarkastettiin käytettävissä olevasta otantalomakkeesta saatujen tietojen kanssa ja jota verrattiin normaaliarvoon, osoitti, että polkumyyntiä esiintyy.

               (49)

               Edellä mainittujen seikkojen perusteella ja koska muita Kiinaa koskevia luotettavia tietoja ei saatu, koko maata koskevan polkumyyntimarginaalin, joka perustui painotettujen keskiarvojen vertaamiseen ja ilmaistiin prosentteina CIF-hinnasta EU:n rajalla tullaamattomana, laskettiin olevan 49 prosenttia.

         2.6   Polkumyyntiä koskevat päätelmät

               (50)

               Tutkimuksessa vahvistettiin, että tarkastelua koskevalla tutkimusajanjaksolla esiintyi polkumyyntiä. Tämä päätelmä perustui i) Eurostatin Comext-tietokannassa vahvistettuihin vientihintoihin ja edellä johdanto-osan 46 kappaleessa selostettuihin otantalomakkeella kerättyihin tietoihin; ja ii) unionin tuotannonalan hintojen perusteella edellä johdanto-osan 35–41 kappaleessa esitetyistä syistä perusasetuksen 2 artiklan 7 kohdan a alakohdan mukaisesti määritettyyn normaaliarvoon.

         3.   Näyttö polkumyynnin jatkumisen todennäköisyydestä

               (51)

               Tarkastelua koskevalla tutkimusajanjaksolla tapahtuneen polkumyynnin lisäksi tarkasteltiin myös polkumyynnin jatkumisen todennäköisyyttä. Koska kiinalaiset vientiä harjoittavat tuottajat eivät toimineet yhteistyössä, tutkimus perustui perusasetuksen 18 artiklan mukaisesti käytettävissä oleviin tietoihin. Koska julkisesti saatavilla olevia tietoja ei ollut, komissio käytti muita tietolähteitä, kuten Eurostatin Comext-tietokantaa ja perusasetuksen 14 artiklan 6 kohdan mukaisia tietokantoja, Kiinan tärkeimmiltä vientiä harjoittavilta tuottajilta saatuja käytettävissä olevia otantalomakkeita (tiedot Kiinasta kaikkiin maihin, myös unioniin, suuntautuneesta vientimyynnistä), tarkastelupyyntöä ja Kiinan vientitietokantaa.

               (52)

               Ottaen huomioon 48 ja 49 kappaleessa esitetyt huomiot komissio analysoi vielä, olisiko polkumyynnin jatkuminen todennäköistä, jos toimenpiteiden annettaisiin raueta. Tällöin tutkittiin seuraavat asiat: i) kiinalaisten tuotantokapasiteetti ja käyttämätön kapasiteetti, ii) kiinalaisten viejien käyttäytyminen muilla markkinoilla sekä iii) unionin markkinoiden houkuttelevuus.

         3.1   Tuotantokapasiteetti ja käyttämätön kapasiteetti Kiinassa

               (53)

               Toimenpiteiden voimassaoloa koskevassa tarkastelupyynnössä olevien tietojen perusteella Kiinan tuotantokapasiteetin arvioidaan olevan noin 970 miljoonaa kappaletta. Kiinan nykyinen tuotanto on noin 50 prosenttia tästä määrästä. Käyttämätön tuotantokapasiteetti Kiinassa on siten arviolta yli nelinkertainen unionin kulutukseen nähden. Nykyisestä suuresta ylikapasiteetista huolimatta tutkimuksen aikana saaduista tiedoista käy ilmi, että kapasiteettia Kiinassa laajennetaan edelleen, sillä useampia uusia tuottajia on ilmestymässä markkinoille. Tuotantoa voidaan näin ollen lisätä helposti ja nopeasti, jotta tunnetun merkkisiä rengasmekanismeja voidaan lähettää suurina määrinä nykyisten jakelukanavien kautta unionin markkinoille.

               (54)

               Pyynnön esittäjät katsoivat, että tuotannon lisäämisen tärkein edellytys on kouluttamattoman työvoiman saatavuus, sillä Kiinassa tähän alaan tehtävät investoinnit ovat varsin pieniä (15) ja raaka-aineiden saanti suhteellisen helppoa. Aiempien rengasmekanismeja koskevien tutkimusten tulokset ovat myös osoittaneet, että työvoima ja käsityö ovat tärkeimmät tekijät, jotka vaikuttavat Kiinassa tapahtuvaan tuotantoon. Jos tuottajan on lisättävä tuotantoa, hänen on vastaavasti lisättävä myös työvoimaa.

               (55)

               Ei ole myöskään näyttöä, joka viittaisi siihen, että Kiinan kotimarkkinoiden tai kolmansien maiden markkinoiden kulutustaso kasvaisi lähitulevaisuudessa merkittävästi ja pystyisi siten ottamaan vastaan kiinalaisten tuottajien tällä hetkellä käyttämättömän kapasiteetin tai merkittävän osan siitä.

               (56)

               Edellä esitetyn perusteella tutkimuksessa pääteltiin, että kiinalaiset viejät voisivat helposti lisätä tuotantoaan ja viedä unioniin merkittäviä määriä tarkasteltavana olevaa tuotetta, jos toimenpiteiden annettaisiin raueta.

         3.2   Kiinan myynti kolmansiin maihin

               (57)

               Kuten johdanto-osan 59 kappaleessa mainitaan, unionin markkinat ovat aina olleet kiinalaisten viejien kannalta houkuttelevat ja kiinalaiset ovat toiminet myös muualla maailmassa. Saatavilla olevien Kiinan vientitilastojen mukaan tärkeimmät vientimarkkinat, joilla kiinalaiset ovat olleet aktiivisia, ovat Yhdysvallat, Meksiko, Hongkong, Turkki ja Etelä-Afrikka. Yhdysvaltoja (16) lukuun ottamatta kiinalaisten näissä maissa perimät hinnat ovat alhaisemmat kuin unionin markkinoilla samanlaisista tuotelajeista perittävät hinnat.

               (58)

               Näin ollen on kohtuullista olettaa, että jos polkumyyntitoimenpiteiden annettaisiin raueta, kiinalaiset viejät palaisivat tietyistä kolmansista maista unionin markkinoille ja pyrkisivät viemään EU:n markkinoille merkittäviä määriä tarkasteltavana olevaa tuotetta.

         3.3   Unionin markkinoiden houkuttelevuus

               (59)

               Unionin markkinat ovat aina olleet määrien ja hintojen osalta erittäin houkuttelevat. Käynnissä olevan tutkimuksen vireillepanovaiheessa saaduista tiedoista käy ilmi, että hinnat unionissa ovat merkittävästi korkeammat kuin useimpiin kolmansiin maihin suuntautuvan myynnin hinnat.

               (60)

               Sen jälkeen, kun toimenpiteet otettiin ensimmäisen kerran käyttöön (20. tammikuuta 1997), kiinalaiset viejät ovat jatkuvasti osoittaneet vahvaa kiinnostusta unionin markkinoille pääsyä kohtaan. Aiemmat tutkimukset ovat osoittaneet, että kiinalaiset tuottajat ovat pyrkineet välttämään toimenpiteitä sellaisten kiertämiskäytäntöjen (17) kuin jälleenlaivaamisten, hienoisten muutosten ja absorbtiokäytäntöjen (18) avulla.

               (61)

               Kun otetaan huomioon unionin markkinoiden koko, voidaan pitää selvänä, että kiinalaiset tuottajat pyrkivät tulevaisuudessa saamaan takaisin markkinaosuutensa unionissa.

               (62)

               Hintojen osalta Kiinan keskimääräinen vientihinta kolmansien maiden markkinoille on tutkimuksen mukaan alhaisempi kuin Kiinan keskimääräinen vientihinta unioniin, kuten edellä johdanto-osan 57 kappaleessa todetaan. Näin ollen on selvää, että unionin markkinat olisivat taloudellisesti houkutteleva vaihtoehto kiinalaisille viejille, koska ne voivat myydä korkeammilla hinnoilla unioniin vaarantamatta myyntiään muualle maailmaan ja alittaa edelleen tärkeimpien kilpailijoidensa hinnat unionissa myymällä polkumyyntihinnoin. Voidaankin päätellä, että unionin markkinat, jotka ovat yhdet maailman suurimmista, ovat edelleen houkuttelevat Kiinan tuottajien kannalta.

         3.4   Päätelmä polkumyynnin jatkumisen todennäköisyydestä

               (63)

               Kun otetaan huomioon merkittävä käyttämätön kapasiteetti Kiinassa ja unionin markkinoiden koon ja myyntihintojen houkuttelevuus, etenkin Kiinasta kolmansiin maihin suuntautuvan viennin hintataso ja tieto aiemmista toimenpiteiden kiertämis- ja/tai absorptiokäytännöistä, komissio päätteli, että on erittäin todennäköistä, että polkumyyntitoimenpiteiden kumoamisen jälkeen Kiinasta unioniin suuntautuva rengasmekanismien polkumyynti kasvaisi merkittävästi.

         D.   VAHINGON JATKUMISEN TAI TOISTUMISEN TODENNÄKÖISYYS

   1.   Unionin tuotanto ja unionin tuotannonalan määritelmä

               (64)

               Tarkastelua koskevan tutkimusajanjakson aikana rengasmekanismeja valmistivat unionissa seuraavat tuottajat:

                           —

                           Ring Alliance Ringbuchtechnik GmbH, Wien, Itävalta

                           —

                           Industria Meccanica Lombarda Srl, Offanengo, Italia.

               (65)

               Molemmat tuottajat (joista ensimmäinen on pyynnön esittäjä) toimivat yhteistyössä tutkimuksessa. Myös toinen tuottaja tukee toimenpiteiden voimassaolon jatkamista koskevaa pyyntöä. Koska molempien yritysten yhteenlaskettu osuus edustaa rengasmekanismien kokonaistuotantoa unionissa tarkastelua koskevalla tutkimusajanjaksolla, niiden katsotaan muodostavan unionin tuotannonalan perusasetuksen 4 artiklan 1 kohdan ja 5 artiklan 4 kohdassa tarkoitetulla tavalla. Kumpikaan tuottaja ja niiden tytäryhtiöt eivät ole etuyhteydessä kiinalaisiin vientiä harjoittaviin tuottajiin.

         2.   Unionin kulutus

               (66)

               Unionin kulutus määritettiin seuraavien perusteella:

                           —

                           unionin tuotannonalan unionin markkinoille suuntautuvan samankaltaisen tuotteen myynnin määrä unionin tuottajien kyselyvastausten mukaan,

                           —

                           rengasmekanismien tuontimäärä unioniin (Taric-taso) Eurostatin tietojen mukaan

                  Taulukko 1

                  Kulutus unionin markkinoilla

                           Määrä

                           2011

                           2012

                           2013

                           Tarkastelua koskeva tutkimusajanjakso

                              Unionin kulutus – Indeksi (2011 = 100)

                              100

                              87

                              94

                              85

                           Unionin kulutus (vaihteluväleinä tuhatta kpl)

                           100 000 –120 000

                           90 000 –110 000

                           100 000 –120 000

                           90 000 –110 000

                              Lähde: Eurostat ja kyselyvastaukset

               (67)

               Tämä tutkimus osoitti, että rengasmekanismien markkinat pienenivät 15 prosenttia tarkastelujaksolla vuoden 2011 tasolta noin 100–120 miljoonasta kappaleesta 90–110 miljoonaan kappaleeseen tarkastelua koskevalla tutkimusajanjaksolla (19).

         3.   Tuonti asianomaisesta maasta

   a)   Tuonnin määrä ja markkinaosuus

      Taulukko 2

      Tuonti asianomaisesta maasta

               Tuonnin määrä

               2011

               2012

               2013

               Tarkastelua koskeva tutkimusajanjakso

                  Kiina (indeksi 2011 = 100)

                  100

                  92

                  101

                  112

               Kiina (vaihteluväleinä tuhatta kappaletta)

               1 600 –2 100

               1 500 –2 000

               1 600 –2 100

               1 900 –2 400

               Markkinaosuus

               1,8 %

               1,9 %

               1,9 %

               2,3 %

                  Lähde: Eurostat ja toimenpiteiden voimassaolon päättymistä koskeva tarkastelupyyntö

               (68)

               Koska nykyiset Kiinaa koskevat polkumyynnin vastaiset toimenpiteet oli ulotettu perusasetuksen 13 artiklan 3 kohdan mukaisesti koskemaan Laosista ja Vietnamista lähetettyä tarkasteltavana olevan tuotteen tuontia, tarkasteltavana olevan tuotteen kokonaistuontimäärässä olisi pitänyt ottaa huomioon myös näistä maista tuleva tuonti. Laosista ja/tai Vietnamista tulevasta tarkasteltavana olevan tuotteen tuonnista ei kuitenkaan ollut tietoja koko tarkastelujakson aikana.

               (69)

               Kiinasta peräisin olevien rengasmekanismien tuonnin määrä pysyi tarkastelujaksolla suhteellisen vakaasti alhaisena, vaikka se kasvoikin hieman tarkastelua koskevalla tutkimusajanjaksolla. Tämän seurauksena Kiinasta tulevan tuonnin markkinaosuus kasvoi tarkastelujaksolla 1,8 prosentista 2,3 prosenttiin.

         b)   Tuontihinnat

      Taulukko 3

      Asianomaisesta maasta peräisin olevien rengasmekanismien keskimääräiset tuontihinnat

               2011

               2012

               2013

               Tarkastelua koskeva tutkimusajanjakso

                  Kiina (indeksi 2011 = 100)

                  100

                  98

                  95

                  83

               Kiina (vaihteluväleinä euroa/tuhatta kappaletta)

               200–230

               190–220

               180–210

               160–190

                  Lähde: Eurostat ja toimenpiteiden voimassaolon päättymistä koskeva tarkastelupyyntö

               (70)

               Kiinasta tulevan tarkasteltavana olevan tuotteen keskimääräinen tuontihinta laski tarkastelujaksolla koko ajan kokonaispudotuksen ollessa 17 prosenttia vuoden 2011 ja tarkastelua koskevan tutkimusajanjakson välillä.

         c)   Hinnan ja viitehinnan alittavuuden taso

               (71)

               Kiinan tuontihinnoissa ei tarkastelua koskevalla tutkimusajanjaksolla esiintynyt hinnan alittavuutta. On kuitenkin syytä korostaa, että laskennassa otetaan huomioon säännöllisten tuontitullien (2,7 prosenttia) ja tuonnin jälkeisten kustannusten (2 prosenttia) osalta tehdyt hinnanoikaisut Näiden oikaisujen jälkeen Kiinasta tulevan tuonnin keskimääräisten hintojen todettiin olevan lähes samalla tasolla kuin unionin tuotannonalan keskimääräisten noudettuna lähettäjältä -hintojen etuyhteydettömille asiakkaille unionissa – negatiivinen hinnan alittavuuden marginaali oli 0,1 prosenttia. On myös huomattava, että kiinalaisten vientiä harjoittavien tuottajien myymä määrä oli alhainen. Pyynnön esittäjä esitti lisäksi näyttöä siitä, että Kiinasta tällä hetkellä tuotavat tuotetyypit ovat ”erityisiä” mekanismeja, kuten 23-renkaisia mekanismeja tai mekanismeja, joissa on laukaisin. Näiden tuotteiden raaka-aine- ja työvoimakustannukset ovat suuremmat, minkä vuoksi niiden hinta on korkeampi kuin unionin tuotannonalan vakiotuotteiden. Koska kiinalaiset viejät eivät toimineet yhteistyössä, väitettä ei voitu tarkistaa niiden vientitiedoista.

               (72)

               Vaikka hintojen alittavuutta ei esiintynyt, viitehinnan alittavuuden marginaaliksi määritettiin tarkastelua koskevalla tutkimusajanjaksolla 3,4 prosenttia. Tämä laskelma perustui unionin tuotannonalan tavoitevoittoon, joka oli 5 prosenttia, eli sama, jota käytettiin edellisessä toimenpiteiden voimassaolon päättymistä koskevassa tarkastelussa.

         4.   Tuonti muista kolmansista maista

               a)

                  Tuonnin määrä ja markkinaosuus

                  Taulukko 4

                  Kolmansista maista tuleva tuonti

                           Tuonnin määrä

                           2011

                           2012

                           2013

                           Tarkastelua koskeva tutkimusajanjakso

                              Intia (indeksi 2011 = 100)

                              100

                              74

                              86

                              95

                           Intia (vaihteluväleinä tuhatta kappaletta)

                           40 000 –45 000

                           30 000 –35 000

                           32 000 –38 000

                           39 000 –44 000

                           Intian markkinaosuus

                           37,4 %

                           32,1 %

                           34,5 %

                           41,8 %

                              Kambodža (indeksi 2013
                               (20)
                              = 100)

                              0

                              0

                              100

                              222

                           Kambodža (vaihteluväleinä tuhatta kappaletta)

                           0

                           0

                           3 000 –4 000

                           6 000 –9 000

                           Kambodžan markkinaosuus

                           0,0 %

                           0,0 %

                           3,2 %

                           7,8 %

                              Thaimaa (indeksi 2011 = 100)

                              100

                              57

                              62

                              6

                           Thaimaa (vaihteluväleinä tuhatta kappaletta)

                           12 000 –16 000

                           6 000 –9 000

                           7 000 –10 000

                           500–1 000

                           Thaimaan markkinaosuus

                           11,1 %

                           7,3 %

                           7,3 %

                           0,8 %

                              Muut kolmannet maat (indeksi 2011 = 100)

                              100

                              70

                              254

                              10

                           Muut kolmannet maat (vaihteluväleinä tuhatta kappaletta)

                           500–1 000

                           300–600

                           1 000 –2 000

                           50–100

                           Muiden kolmansien maiden markkinaosuus

                           0,6 %

                           0,5 %

                           1,5 %

                           0,1 %

                              Kolmannet maat yhteensä (indeksi 2011 = 100)

                              100

                              71

                              89

                              87

                           Kolmannet maat yhteensä (vaihteluväleinä tuhatta kappaletta)

                           52 500 –62 000

                           36 300 –44 600

                           43 000 –54 000

                           45 550 –54 100

                           Kolmansien maiden markkinaosuus yhteensä

                           49,1 %

                           39,8 %

                           46,6 %

                           50,5 %

                              Lähde: Eurostat ja toimenpiteiden voimassaolon päättymistä koskeva tarkastelupyyntö

               b)

                  Tuontihinnat

                  Taulukko 5

                  Kolmansista maista peräisin olevien rengasmekanismien keskimääräiset tuontihinnat

                           2011

                           2012

                           2013

                           Tarkastelua koskeva tutkimusajanjakso

                              Intia (indeksi 2011 = 100)

                              100

                              107

                              96

                              92

                           Intia (vaihteluväleinä euroa/tuhatta kappaletta)

                           125–135

                           138–145

                           122–130

                           115–125

                              Kambodža (indeksi 2013
                               (21)
                              = 100)

                              0

                              0

                              100

                              94

                           Kambodža (vaihteluväleinä tuhatta kappaletta)

                           0

                           0

                           135–145

                           130–140

                              Thaimaa (indeksi 2011 = 100)

                              100

                              101

                              100

                              81

                           Thaimaa (vaihteluväleinä euroa/tuhatta kappaletta)

                           120–130

                           125–135

                           120–130

                           100–110

                              Lähde: Eurostat ja toimenpiteiden voimassaolon päättymistä koskeva tarkastelupyyntö

               (73)

               Tarkastelujakson aikana eniten rengasmekanismeja tuotiin unioniin Intiasta. Kyseisestä maasta unionin markkinoille tulevan tuonnin osuus oli koko tarkastelujakson ajan merkittävä. Se vaihteli 32 prosentista 42 prosenttiin ja oli tarkastelua koskevalla tutkimusajanjaksolla suurimmillaan. Toiseksi eniten vientiä unioniin tarkastelua koskevalla tutkimusajanjaksolla harjoitti Kambodža. Vaikka se aloitti viennin unioniin vasta vuonna 2013, se lisäsi aggressiivisesti markkinaosuuttaan, joka oli tarkastelua koskevalla tutkimusajanjaksolla lähes 8 prosenttia. Molemmissa tapauksissa kyseisten maiden vientiä harjoittavat tuottajat olivat kiinalaisten rengasmekanismien tuottajien perustamia tehtaita. Niiden investoinnit näissä maissa tapahtuvaan tuotantoon tehtiin sen jälkeen, kun kiinalaisiin rengasmekanismeihin kohdennetut toimenpiteet, jotka useiden toimenpiteiden kiertämistä koskevien tutkimusten jälkeen laajennettiin koskemaan myös muista maista tulevaa tuontia, otettiin käyttöön. Kiinalainen omistaja siirsi tuotantoa Kambodžaan sen jälkeen, kun Thaimaata koskevat toimenpiteet otettiin käyttöön. Samalla tarkastelujaksolla Thaimaa, joka oli ollut toiseksi suurin unioniin viejä, katosi markkinoilta lähes kokonaan.

               (74)

               Kolmansista maista tulevan tuonnin hintatason osalta on korostettava, että Intiasta ja Kambodžasta tulevan tuonnin hinnat ovat alhaisemmat kuin Kiinasta peräisin olevan tuonnin hinnat (33 % Intian ja 27 % Kambodžan osalta).

         5.   Unionin tuotannonalan tilanne

               (75)

               Tutkittaessa vahingon jatkumisen tai toistumisen todennäköisyyttä arvioitiin perusasetuksen 3 artiklan 5 kohdan mukaisesti kaikki taloudelliset tekijät, jotka vaikuttivat unionin tuotannonalan tilanteeseen tarkastelujaksolla.

               (76)

               Liikesalaisuuden piiriin kuuluvin tietojen suojaamiseksi kyseistä kahta unionin tuottajaa koskevat tiedot täytyi esittää indeksoidussa muodossa.

         5.1   Tuotanto, tuotantokapasiteetti ja kapasiteetin käyttöaste

      Taulukko 6

      Tuotanto, kapasiteetti ja kapasiteetin käyttöaste

               2011

               2012

               2013

               Tarkastelua koskeva tutkimusajanjakso

                  Tuotanto, tuhatta kappaletta (indeksi)

                  100

                  96

                  90

                  82

                  Kapasiteetti, tuhatta kappaletta (indeksi)

                  100

                  100

                  93

                  93

                  Kapasiteetin käyttöaste (indeksi)

                  100

                  96

                  96

                  87

                  Lähde: Kyselyvastaukset

               (77)

               Unionin tuotannonalan tuotanto laski 18 prosenttia tarkastelujakson aikana. Tämä suuntaus noudatteli kulutuksen kehitystä, vaikka unionin tuotannonalan tuotanto laski edelleen hieman enemmän kuin kulutus väheni. Unionin tuotannonalan kapasiteetin käyttöaste laski tarkastelujaksolla 13 prosenttia huolimatta siitä, että itse kapasiteetti väheni hieman eli 7 prosenttia. Kapasiteetin käyttöaste laski tarkastelua koskevalla tutkimusajanjaksolla ennätysmäisen alhaalle eli 55–65 prosenttiin absoluuttisesti mitattuna.

         5.2   Loppuvarastot

      Taulukko 7

      Loppuvarastojen määrä

               2011

               2012

               2013

               Tarkastelua koskeva tutkimusajanjakso

                  Loppuvarastot tuhatta kappaletta (indeksi)

                  100

                  83

                  95

                  89

                  Lähde: Kyselyvastaukset

               (78)

               Unionin tuotannonalan loppuvarastojen määrä laski 11 prosenttia tarkastelujaksolla. Kun kuitenkin otetaan huomioon samaan aikaan tapahtunut tuotannon lasku, varastot pysyivät suhteellisen vakaalla tasolla, mikä unionin unionin tuottajien mielestä oli normaalia.

         5.3   Myyntimäärät ja markkinaosuus

      Taulukko 8

      Myyntimäärä ja markkinaosuus

               2011

               2012

               2013

               Tarkastelua koskeva tutkimusajanjakso

                  Myyntimäärä (yhteensä, EU), tuhatta kappalettal (indeksi)

                  100

                  103

                  98

                  82

                  Myyntimäärä (etuyhteydettömät, EU), tuhatta kappaletta (indeksi)

                  100

                  104

                  95

                  82

                  Markkinaosuus (indeksi)

                  100

                  119

                  105

                  96

                  Lähde: Kyselyvastaukset

               (79)

               Unionin tuotannonalan myyntimäärät etuyhteydettömille asiakkaille vähenivät 18 prosenttia tarkastelujakson aikana. Vaikka suurin syy tähän oli samaan aikaan tapahtunut kulutuksen väheneminen, on korostettava, että myynnin määrässä tapahtunut pudotus oli suurempi kuin kulutuksen lasku. Sen seurauksena unionin tuotannonalan markkinaosuus pieneni 4 prosenttia.

         5.4   Hinnat ja niihin vaikuttavat tekijät

      Taulukko 9

      Myyntihinnat (etuyhteydettömät)

               2011

               2012

               2013

               Tarkastelua koskeva tutkimusajanjakso

                  Keskimääräiset myyntihinnat (euroa/tuhatta kappaletta) (indeksi)

                  100

                  96

                  94

                  99

                  Lähde: Kyselyvastaukset

               (80)

               Unionin tuotannonalan myyntihinnat etuyhteydettömille asiakkaille unionin markkinoilla tarkastelua koskevalla tutkimusajanjaksolla olivat lähes samalla tasolla kuin tarkastelujakson alussa.

         5.5   Työllisyys ja tuottavuus

      Taulukko 10

      Työllisyys ja tuottavuus

               2011

               2012

               2013

               Tarkastelua koskeva tutkimusajanjakso

                  Työllisyys (indeksi)

                  100

                  97

                  95

                  91

                  Työvoiman tuottavuus (indeksi)

                  100

                  99

                  94

                  89

                  Keskimääräiset työvoimakustannukset (indeksi)

                  100

                  92

                  87

                  83

                  Lähde: Kyselyvastaukset

               (81)

               Työllisyys (kokoaikaiseksi muutettuna) laski tarkastelujakson aikana 9 prosenttia, mikä johtui unionin tuotannonalan rakenneuudistuksista. Samaan aikaan myös keskimääräiset työvoimakustannukset laskivat 17 prosenttia. Koska tuotanto kuitenkin laski samaan aikaan jyrkästi, kuten johdanto-osan 77 kappaleessa esitetään, työvoiman tuottavuus aleni tarkastelujaksolla 11 prosenttia.

         5.6   Tuotantokustannukset ja kannattavuus

      Taulukko 11

      Tuotantokustannukset ja kannattavuus

               2011

               2012

               2013

               Tarkastelua koskeva tutkimusajanjakso

                  Tuotantokustannukset (indeksi)

                  100

                  101

                  95

                  100

                  Kannattavuus (indeksi)

                  100

                  – 78

                  79

                  62

                  Lähde: Kyselyvastaukset

               (82)

               Unionin tuotannonala pysyi kannattavana tarkastelujakson aikana, vuotta 2012 lukuun ottamatta, vaikka kannattavuus jäi selvästi alle 5 prosentin tavoitevoiton. Lisäksi suuntaus on edelleen laskeva.

               (83)

               Kannattavuuden lasku johtuu pääasiassa myyntihintojen laskusta. Vaikka kapasiteetin käyttöaste oli erittäin alhainen, keskimääräiset tuotantokustannukset tarkastelua koskevalla tutkimusajanjaksolla eivät ylittäneet vuoden 2011 tasoa, mikä johtuu pääasiassa unionin tuottajien rakenneuudistustoimien jälkeen työvoimakustannuksissa tapahtuneesta laskusta.

         5.7   Investoinnit, investointien tuotto ja kassavirta

      Taulukko 12

      Investoinnit, investointien tuotto ja kassavirta

               2011

               2012

               2013

               Tarkastelua koskeva tutkimusajanjakso

                  Vuotuiset investoinnit (indeksi)

                  100

                  343

                  260

                  286

                  Investointien tuotto (indeksi)

                  100

                  – 17

                  74

                  88

                  Kassavirta (indeksi)

                  100

                  82

                  145

                  57

               (84)

               Tutkimus osoitti, että unionin tuotannonala pystyi säilyttämään investointien tason suhteellisen korkealla tasolla koko tarkastelujakson ajan ja investointien tuotto oli korkea (lukuun ottamatta tappiollista vuotta 2012). Unionin tuotannonala onnistui myös säilyttämään positiivisen kassavirran koko tarkastelujakson ajan, vaikka se laski tarkastelua koskevalla tutkimusajanjaksolla 43 prosenttia vuoden 2011 tasoon verrattuna. Unionin tuotannonala ei ilmoittanut pääomansaantiin liittyvistä vaikeuksista tarkastelujaksolla.

         5.8   Polkumyynnin laajuus ja elpyminen aiemmasta polkumyynnistä

               (85)

               Kuten johdanto-osan 49 kappaleessa pääteltiin, parhaiden käytettävissä olevien tietojen perusteella tutkimuksessa vahvistettiin, että tarkastelua koskevalla tutkimusajanjaksolla esiintyneen merkittävän polkumyynnin taso oli 49 prosenttia.

               (86)

               Kun otetaan huomioon Kiinasta polkumyynnillä tapahtunut tuonti ja aiemmin harjoitetut kiertämis- ja absorptiokäytännöt, voidaan päätellä, että unionin tuotannonala ei ole tarkastelujakson aikana täysin toipunut aiemman polkumyynnin vaikutuksista, vaikkakaan joidenkin vahinkoindikaattoreiden, kuten tuotantomäärän ja myynnin, laskun ei voida katsoa johtuvan asianomaisesta maasta tulevasta tuonnista, koska se oli kyseisellä kaudella vähäistä, vaan kulutuksen laskusta.

         5.9   Unionin tuotannonalan vientitoiminta

               (87)

               Unionin tuotannonalan vientimäärät tarkastelujaksolla olivat vähäpätöisiä, minkä vuoksi päätellään, että viennillä ei ollut vaikutusta unionin tuotannonalan tilanteeseen.

         5.10   Unionin tuotannonalan tilannetta koskevat päätelmät

               (88)

               Tutkimus osoitti, että toimenpiteiden voimassaolon jatkaminen vuodesta 2010 lähtien mahdollisti sen, että unionin tuotannonala säilyi kannattavana periaatteessa koko tarkastelujakson ajan. Kannattavuus oli kuitenkin paljon alhaisempi kuin tavoitevoitto (5 %) mutta antoi silti unionin tuotannonalalle mahdollisuuden tehdä joitakin investointeja ja ylläpitää melko suurta markkinaosuutta.

               (89)

               Muut vahinkoindikaattorit osoittavat, että unionin tuotannonalan taloudellinen tilanne on vaikea ympäristössä, jossa kilpailu on maailmanlaajuista ja kulutus supistuu. Unionin tuotannonala on vastannut haasteisiin uudistamalla työllisyysrakennettaan ja investoimalla tuotteen nykyaikaistamishankkeisiin.

               (90)

               Sen vuoksi päätellään, että unionin tuotannonalalle ei aiheutunut merkittävää vahinkoa tarkastelua koskevalla tutkimusajanjaksolla.

         6.   Vahingon toistumisen todennäköisyys

               (91)

               Unionin tuotannonala järjesti toimintojaan uudelleen ja hyötyi polkumyyntitoimenpiteistä. Vaikka toimenpiteet otettiin käyttöön ensimmäisen kerran vuonna 1997, ne toimivat kuitenkin tehokkaasti vasta, kun absorptio- ja kiertämiskäytäntöjen vaikutukset poistettiin.

               (92)

               Tätä taustaa vasten analysoidaan perusasetuksen 11 artiklan 2 kohdan mukaisesti vahingon toistumisen todennäköisyyttä siinä tapauksessa, että toimenpiteiden annetaan raueta.

               (93)

               Koska yksikään kiinalaisista vientiä harjoittavista tuottajista ei toiminut yhteistyössä tutkimuksessa, Kiinaa koskevat päätelmät oli tehtävä perusasetuksen 18 artiklan mukaisesti parhaiden käytettävissä olevien tietojen, erityisesti tarkastelupyyntöön sisältyvien tietojen, perusteella.

               (94)

               Kuten edellä johdanto-osan 50 ja 63 kappaleessa jo todettiin, kiinalaiset viejät ovat jatkaneet polkumyyntiä edelleen ja polkumyynnin jatkuminen on todennäköistä.

               (95)

               Kuten johdanto-osan 59 kappaleessa selitettiin, kiinalaiset viejät eivät ole myöskään menettäneet kiinnostustaan unionin markkinoihin, kuten aiemmin esiintyneet absorptio- ja kiertämiskäytännöt erityisesti osoittavat.

               (96)

               Kuten johdanto-osan 53 ja 61 kappaleessa pääteltiin, kiinalaisella vientiä harjoittavalla tuottajalla on tarkasteltavana olevan tuotteen valmistukseen valtavasti käyttämätöntä kapasiteettia ja unionin markkinat ovat kokonsa ja suhteellisen korkean hintatasonsa vuoksi erityisen houkuttelevat tämän tuottajan kannalta.

               (97)

               Myös unionin tuottajia koskevat tuontitilastot ja tuotantomäärät antavat kuvan taantuvista markkinoista. Tyypillinen merkki kutistuvista markkinoista on jäljellä olevasta määrästä käytävä runsas kilpailu. Kiinan nykyinen käyttämätön kapasiteetti johtaisi erittäin todennäköisesti halvoilla polkumyyntihinnoilla tulevan tuonnin lisääntymiseen, jos toimenpiteiden annettaisiin raueta.

               (98)

               Kaikki nämä tekijät yhdessä viittaavat siihen, että jos toimenpiteiden annetaan raueta, Kiina voisi nopeasti viedä merkittäviä tarkasteltavana olevan tuotteen määriä polkumyyntihinnoilla unionin markkinoille niin, ettei sen edes tarvitsisi suunnata myyntiään muilta markkinoilta uudelleen. Jos näin tapahtuisi, unionin tuotannonalan myynti ja myyntihinnat putoaisivat välittömästi, mikä puolestaan vaikuttaisi jo nyt alhaiseen kapasiteetin käyttöasteeseen ja kannattavuuteen. Jos nämä vahinkoindikaattorit heikkenevät, unionin tuotannonalan toipuminen pysähtyisi ja sille aiheutuisi erittäin todennäköisesti jälleen merkittävää vahinkoa.

         E.   UNIONIN ETU

   1.   Johdanto

               (99)

               Perusasetuksen 21 artiklan mukaisesti tutkittiin, onko toimenpiteiden voimassa pitäminen kaiken kaikkiaan unionin edun mukaista. Unionin edun määrittäminen perustuu kaikista asiaan liittyvistä etunäkökohdista, kuten unionin tuotannonalan, tuojien ja käyttäjien eduista, tehtyyn arviointiin.

         2.   Unionin tuotannonalan etu

               (100)

               Kuten johdanto-osan 90 kappaleessa selitettiin, toimenpiteet antoivat unionin tuotannonalalle mahdollisuuden vahvistaa asemaansa ja aloittaa rakenneuudistukset. Samalla johdanto-osan 98 kappaleessa todettiin myös, että unionin tuotannonalan tilanne todennäköisesti heikentyisi voimakkaasti, jos Kiinan vastaisten polkumyyntitoimenpiteiden voimassaolon annettaisiin päättyä. Sen vuoksi voidaan päätellä, että Kiinan vastaisten toimenpiteiden voimassaolon jatkaminen olisi unionin edun mukaista.

         3.   Tuojien ja käyttäjien etu

               (101)

               Kaikille tiedossa oleville tuojille ja käyttäjille ilmoitettiin tarkastelun vireillepanosta. Etuyhteydettömät käyttäjät eivät kuitenkaan toimineet yhteistyössä komission kanssa ja etuyhteydettömät tuojat hyvin rajoitetusti eli ainoastaan yksi yritys, jolla oli tuontia Kiinasta, teki yhteistyötä komission kanssa.

               (102)

               Yhteistyössä toiminut tuoja ei periaatteessa vastustanut toimenpiteiden jatkamista. Sen tuonti Kiinasta oli tarkastelua koskevalla tutkimusajanjaksolla itse asiassa lähes olematonta, ja sen tuontitiedoista voi päätellä, että se on jo vaihtanut toimittajia voimassa olevien toimenpiteiden vuoksi. Sen vuoksi toimenpiteiden voimassaolon jatkamisella ei olisi vaikutusta sen tilanteeseen.

         4.   Päätelmät

               (103)

               Kun otetaan huomioon johdanto-osan 100–102 kappaleessa analysoidut seikat ja se, että tämänhetkinen tuonti Kiinasta on noin 2 prosenttia unionin kulutuksesta, ei ole syytä olettaa, että toimenpiteiden voimassaolon jatkaminen olisi unionin edun vastaista. Sen vuoksi pääteltiin, ettei ollut pakottavia unionin etuun liittyviä syitä olla jatkamatta Kiinaa koskevien nykyisten polkumyyntitoimenpiteiden voimassaoloa.

         F.   LOPULLISISTA PÄÄTELMISTÄ ILMOITTAMINEN JA POLKUMYYNTITOIMENPITEET

               (104)

               Kaikille yhteistyössä toimineille asianomaisille osapuolille ilmoitettiin niistä olennaisista tosiasioista ja huomioista, joiden perusteella pidetään asianmukaisena jatkaa voimassa olevien polkumyyntitullien soveltamista Kiinasta tulevien rengasmekanismien tuontiin. Asianomaisille osapuolille annettiin määräaika, jonka kuluessa niillä oli mahdollisuus esittää huomautuksia ilmoitettujen tietojen johdosta. Huomautuksia ei esitetty.

               (105)

               Edellä selostetun perusteella ja perusasetuksen 11 artiklan 2 kohdan mukaisesti voidaan todeta, että Kiinasta peräisin olevien rengasmekanismien tuontiin sovellettavat polkumyynnin vastaiset toimenpiteet olisi pidettävä voimassa.

               (106)

               Tämän seurauksena olisi pidettävä voimassa myös laajennus, jolla Kiinasta peräisin olevaa tarkasteltavana olevaa tuotetta koskevat toimenpiteet ulotetaan koskemaan Vietnamista (22) ja Laosin demokraattisesta kansantasavallasta (23) lähetettyä tuontia riippumatta siitä, onko Vietnam ja Laosin demokraattinen tasavalta ilmoitettu alkuperämaaksi.

               (107)

               Perusasetuksen 15 artiklan 1 kohdalla perustettu komitea ei antanut lausuntoa,

         ON HYVÄKSYNYT TÄMÄN ASETUKSEN:
   1 artikla
   1.   Otetaan käyttöön lopullinen polkumyyntitulli tiettyjen Kiinan kansantasavallasta peräisin olevien, tällä hetkellä CN-koodiin ex 8305 10 00 luokiteltavien rengaskirjamekanismien tuonnissa.
   2.   Tätä artiklaa sovelletaan rengaskirjamekanismeihin, jotka koostuvat kahdesta teräslevystä tai -langasta, joihin on kiinnitetty ainakin neljä teräslangasta tehtyä puolirengasta ja joita pitää yhdessä teräskuori. Ne voidaan avata joko vetämällä puolirenkaista tai rengaskirjamekanismiin kiinnitetyn pienen teräksisen laukaisumekanismin avulla.
   3.   Vapaasti yhteisön rajalla tullaamattomana -nettohintaan sovellettava lopullinen polkumyyntitulli on seuraava:

               a)

               17- ja 23-renkaisten mekanismien osalta (Taric-koodit 8305100021, 8305100023, 8305100029 ja 8305100035) tullin määrä on sama kuin vähimmäistuontihinnan (325 euroa 1 000 kappaleelta) ja vapaasti unionin rajalla tullaamattomana -nettohinnan erotus

               b)

               muiden kuin 17- ja 23-renkaisten mekanismien osalta (Taric-koodit 8305100011, 8305100013 ja 8305100019 ja 8305100034) tullin määrä on seuraava:

                           Tulli

                           Taric-lisäkoodi

                           Kiinan kansantasavalta

                                       —

                                       World Wide Stationery Mfg, Hongkong, Kiinan kansantasavalta

                           51,2 %

                           8934

                                       —

                                       kaikki muut yritykset

                           78,8 %

                           8900

         2 artikla
   Jollei toisin säädetä, sovelletaan tulleja koskevia voimassa olevia säännöksiä ja määräyksiä.
   3 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä toukokuuta 2016

            Komission puolesta

            Puheenjohtaja

         Jean-Claude JUNCKER

      (1)  EUVL L 343, 22.12.2009, s. 51.

      (2)  Neuvoston asetus (EY) N:o 119/97, annettu 20 päivänä tammikuuta 1997, lopullisen polkumyyntitullin käyttöönotosta Malesiasta ja Kiinan kansantasavallasta peräisin olevien tiettyjen rengaskirjamekanismien tuonnissa ja väliaikaisen polkumyyntitullin lopullisesta kantamisesta (EYVL L 22, 24.1.1997, s. 1).

      (3)  Neuvoston asetus (EY) N:o 2100/2000, annettu 29 päivänä syyskuuta 2000, lopullisen polkumyyntitullin käyttöönotosta Kiinan kansantasavallasta peräisin olevien tiettyjen rengaskirjamekanismien tuonnissa annetun asetuksen (EY) N:o 119/97 muuttamisesta (EYVL L 250, 5.10.2000, s. 1).

      (4)  Neuvoston asetus (EY) N:o 1208/2004, annettu 28 päivänä kesäkuuta 2004, tiettyjen Kiinan kansantasavallasta peräisin olevien rengaskirjamekanismien tuonnissa asetuksella (EY) N:o 119/97 käyttöön otettujen lopullisten polkumyyntitoimenpiteiden laajentamisesta koskemaan Vietnamin sosialistisesta tasavallasta lähetetyn saman tuotteen tuontia (EUVL L 232, 1.7.2004, s. 1).

      (5)  Ilmoitus tiettyjen Kiinan kansantasavallasta peräisin olevien rengaskansiomekanismien tuontiin sovellettavien polkumyyntitoimenpiteiden voimassaolon päättymistä koskevan tarkastelun vireillepanosta (EYVL C 21, 24.1.2002, s. 25).

      (6)  Neuvoston asetus (EY) N:o 2074/2004, annettu 29 päivänä marraskuuta 2004, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien rengaskirjamekanismien tuonnissa (EUVL L 359, 4.12.2004, s. 11).

      (7)  Neuvoston asetus (EY) N:o 33/2006, annettu 9 päivänä tammikuuta 2006, tiettyjen Kiinan kansantasavallasta peräisin olevien rengaskirjamekanismien tuonnissa asetuksella (EY) N:o 2074/2004 käyttöön otetun lopullisen polkumyyntitullin laajentamisesta koskemaan saman tuotteen tuontia Laosin demokraattisesta kansantasavallasta (EUVL L 7, 12.1.2006, s. 1).

      (8)  Neuvoston asetus (EY) N:o 818/2008, annettu 13 päivänä elokuuta 2008, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien rengaskirjamekanismien tuonnissa annetun asetuksen (EY) N:o 2074/2004 muuttamisesta sekä mainitulla asetuksella käyttöön otettujen polkumyyntitoimenpiteiden mahdollista kiertämistä tiettyjen rengaskirjamekanismien tuonnilla Thaimaasta, riippumatta siitä, onko niiden alkuperämaaksi ilmoitettu Thaimaa, koskevan tutkimuksen päättämisestä (EUVL L 221, 19.8.2008, s. 1).

      (9)  Neuvoston täytäntöönpanoasetus (EU) N:o 157/2010, annettu 22 päivänä helmikuuta 2010, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien rengaskirjamekanismien tuonnissa asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen (EUVL L 49, 26.2.2010, s. 1).

      (10)  Neuvoston täytäntöönpanoasetus (EU) N:o 792/2011, annettu 5 päivänä elokuuta 2011 lopullisen polkumyyntitullin käyttöönotosta tiettyjen Thaimaasta peräisin olevien rengaskirjamekanismien tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 204, 9.8.2011, s. 11)

      (11)  Ilmoitus tiettyjen polkumyynnin vastaisten toimenpiteiden voimassaolon lähestyvästä päättymisestä (EUVL C 164, 29.5.2014, s. 21).

      (12)  Koska unionin tuottajia on ainoastaan kaksi, tarkkaa lukua ei paljasteta.

      (13)  Ilmoitus Kiinan kansantasavallasta peräisin olevien tiettyjen rengaskirjamekanismien tuontiin sovellettavien ja Vietnamia ja Laosin demokraattista kansantasavaltaa koskemaan laajennettujen polkumyynnin vastaisten toimenpiteiden voimassaolon päättymistä koskevan tarkastelun vireillepanosta (EUVL C 67, 25.2.2015, s. 15).

      (14)  Ks. erityisesti johdanto-osan 28, 29 ja 38 kappale seuraavasta asiakirjasta: neuvoston täytäntöönpanoasetus (EU) N:o 157/2010, annettu 22 päivänä helmikuuta 2010, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien rengaskirjamekanismien tuonnissa asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen (EUVL L 49, 26.2.2010, s. 1).

      (15)  Ks. johdanto-osan 38 kappale asiakirjasta: Neuvoston täytäntöönpanoasetus (EU) N:o 157/2010, annettu 22 päivänä helmikuuta 2010, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien rengaskirjamekanismien tuonnissa asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen (EUVL L 49, 26.2.2010, s. 1).

      (16)  Yhdysvalloissa hinnat ovat korkeampia, koska kyseiset tuotteet ovat erilaisia. Suurimmaksi osaksi viedään 3-renkaisia tuotteita, joissa on laukaisumekanismi.

      (17)  Kuten edellä johdanto-osan 3 ja 5 kappaleessa todetaan.

      (18)  Kuten edellä johdanto-osan 2 kappaleessa todetaan.

      (19)  Luvut annetaan vaihteluvälillä kahden unionin tuottajan tietojen luottamuksellisuuden säilyttämiseksi.

      (20)  Tuonti Kambodžasta alkoi vuonna 2013.

      (21)  Tuonti Kambodžasta alkoi vuonna 2013.

      (22)  Asetus (EY) N:o 1208/2004

      (23)  Asetus (EY) N:o 33/2006


title: Komission täytäntöönpanoasetus (EU) 2016/660, annettu 27 päivänä huhtikuuta 2016, kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               28.4.2016

               FI

               Euroopan unionin virallinen lehti

               L 114/12

         KOMISSION TÄYTÄNTÖÖNPANOASETUS (EU) 2016/660,
   annettu 27 päivänä huhtikuuta 2016,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä huhtikuuta 2016.

            Komission puolesta,

            puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 347, 20.12.2013, s. 671.

      (2)  EUVL L 157, 15.6.2011, s. 1.

      LIITE

         Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  IL

                  268,0

                  MA

                  85,8

                  ZZ

                  176,9

                  0707 00 05

                  MA

                  83,0

                  TR

                  118,9

                  ZZ

                  101,0

                  0709 93 10

                  MA

                  95,4

                  TR

                  127,5

                  ZZ

                  111,5

                  0805 10 20

                  AR

                  115,8

                  EG

                  47,1

                  IL

                  85,1

                  MA

                  58,1

                  TR

                  39,9

                  ZZ

                  69,2

                  0808 10 80

                  AR

                  123,2

                  BR

                  100,4

                  CL

                  112,7

                  CN

                  73,3

                  NZ

                  147,2

                  US

                  199,1

                  ZA

                  94,3

                  ZZ

                  121,5

                  0808 30 90

                  AR

                  122,3

                  CL

                  93,3

                  CN

                  62,0

                  ZA

                  111,8

                  ZZ

                  97,4

         (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EU) N:o 1106/2012 (EUVL L 328, 28.11.2012, s. 7) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) N:o 1144/2011, annettu 10 päivänä marraskuuta 2011 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               11.11.2011

               FI

               Euroopan unionin virallinen lehti

               L 293/31

         KOMISSION TÄYTÄNTÖÖNPANOASETUS (EU) N:o 1144/2011,
   annettu 10 päivänä marraskuuta 2011,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:
   Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille,
   ON HYVÄKSYNYT TÄMÄN ASETUKSEN:
   1 artikla
   Täytäntöönpanosetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan 11 päivänä marraskuuta 2011.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 10 päivänä marraskuuta 2011.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  AL

                  64,0

                  MA

                  48,1

                  TR

                  85,0

                  ZZ

                  65,7

                  0707 00 05

                  AL

                  64,0

                  EG

                  161,4

                  TR

                  133,7

                  ZZ

                  119,7

                  0709 90 70

                  AR

                  61,1

                  MA

                  72,3

                  TR

                  146,9

                  ZZ

                  93,4

                  0805 20 10

                  MA

                  80,2

                  ZA

                  103,8

                  ZZ

                  92,0

                  0805 20 30, 0805 20 50, 0805 20 70, 0805 20 90

                  HR

                  29,1

                  IL

                  78,0

                  MA

                  79,7

                  TR

                  83,5

                  UY

                  54,6

                  ZZ

                  65,0

                  0805 50 10

                  AR

                  58,5

                  BO

                  59,5

                  TR

                  58,2

                  ZA

                  40,1

                  ZZ

                  54,1

                  0806 10 10

                  BR

                  230,0

                  CL

                  73,3

                  EC

                  65,7

                  LB

                  269,8

                  TR

                  145,4

                  US

                  254,8

                  ZA

                  80,8

                  ZZ

                  160,0

                  0808 10 80

                  CA

                  145,0

                  CL

                  90,0

                  CN

                  67,2

                  MK

                  41,0

                  ZA

                  175,5

                  ZZ

                  103,7

                  0808 20 50

                  CN

                  50,3

                  TR

                  133,1

                  ZZ

                  91,7

         (1)  Komission asetuksessa (EY) N:o 1833/2006 (EUVL L 354, 14.12.2006, s. 19) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) 2015/1731, annettu 28 päivänä syyskuuta 2015, medetomidiinin hyväksymisestä tehoaineena käytettäväksi biosidivalmisteissa valmisteryhmässä 21 (ETA:n kannalta merkityksellinen teksti)

text:
               29.9.2015

               FI

               Euroopan unionin virallinen lehti

               L 252/33

         KOMISSION TÄYTÄNTÖÖNPANOASETUS (EU) 2015/1731,
   annettu 28 päivänä syyskuuta 2015,
   medetomidiinin hyväksymisestä tehoaineena käytettäväksi biosidivalmisteissa valmisteryhmässä 21
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1), ja erityisesti sen 90 artiklan 2 kohdan,
   sekä katsoo seuraavaa:

               (1)

               Yhdistynyt kuningaskunta vastaanotti 27 päivänä huhtikuuta 2009 hakemuksen Euroopan parlamentin ja neuvoston direktiivin 98/8/EY (2) 11 artiklan 1 kohdan mukaisesti medetomidiinin sisällyttämiseksi tehoaineena direktiivin liitteeseen I käytettäväksi kyseisen direktiivin liitteessä V määritellyssä tuotetyypissä 21 (antifouling-tuotteet), joka vastaa asetuksen (EU) N:o 528/2012 liitteessä V määriteltyä valmisteryhmää 21.

               (2)

               Medetomidiini ei ollut markkinoilla 14 päivänä toukokuuta 2000 biosidivalmisteen tehoaineena.

               (3)

               Yhdistynyt kuningaskunta toimitti Euroopan kemikaalivirastolle 12 päivänä maaliskuuta 2014 arviointikertomuksen sekä suosituksensa asetuksen (EU) N:o 528/2012 8 artiklan 1 kohdan mukaisesti

               (4)

               Biosidivalmistekomitea valmisteli 3 päivänä helmikuuta 2015 Euroopan kemikaaliviraston lausunnon ottaen huomioon arvioinnista vastaavan toimivaltaisen viranomaisen päätelmät.

               (5)

               Kyseisen lausunnon mukaan valmisteryhmässä 21 käytettävien biosidivalmisteiden, jotka sisältävät medetomidiiniä, voidaan olettaa täyttävän asetuksen (EU) N:o 528/2012 19 artiklan 1 kohdan b alakohdassa säädetyt vaatimukset edellyttäen, että sen käyttöä koskevia tiettyjä edellytyksiä noudatetaan.

               (6)

               Siksi on aiheellista hyväksyä medetomidiinin käyttö valmisteryhmään 21 kuuluvissa biosidivalmisteissa edellyttäen, että tiettyjä spesifikaatioita ja edellytyksiä noudatetaan.

               (7)

               Lausunnossa todetaan, että medetomidiinin ominaisuudet tekevät siitä erittäin hitaasti hajoavan (vP) ja myrkyllisen (T) Euroopan parlamentin ja neuvoston asetuksen (EY) N:o 1907/2006 (3) liitteessä XIII säädettyjen kriteerien mukaisesti. Lisäksi lausunnossa todetaan, että tehoaine sisältää merkittävän osan inaktiivisia isomeereja tai epäpuhtauksia.

               (8)

               Medetomidiini täyttää asetuksen (EU) N:o 528/2012 10 artiklan 1 kohdan d ja f alakohdassa vahvistetut edellytykset ja olisi sen vuoksi katsottava korvattavaksi tehoaineeksi.

               (9)

               Asetuksen (EU) N:o 528/2012 10 artiklan 4 kohdan mukaan tehoaineen joka katsotaan korvattavaksi aineeksi, hyväksyntä saisi olla voimassa enintään seitsemän vuotta.

               (10)

               Koska medetomidiini täyttää erittäin hitaasti hajoavan (vP) aineen kriteerit asetuksen (EY) N:o 1907/2006 liitteen XIII mukaisesti, medetomidiinilla käsitellyt tai sitä sisältävät esineet olisi merkittävä asianmukaisesti, kun niitä saatetaan markkinoille.

               (11)

               Tässä asetuksessa säädetyt toimenpiteet ovat pysyvän biosidivalmistekomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksytään medetomidiini käytettäväksi tehoaineena biosidivalmisteissa valmisteryhmässä 21 siten, että sovelletaan liitteessä vahvistettuja spesifikaatioita ja edellytyksiä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä syyskuuta 2015.

            Komission puolesta

            Puheenjohtaja

         Jean-Claude JUNCKER

      (1)  EUVL L 167, 27.6.2012, s. 1.

      (2)  Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).

      (3)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

      LIITE

                  Yleisnimi

                  IUPAC-nimi
                  Tunnistenumerot

                  Tehoaineen vähimmäispuhtausaste (1)

                  Hyväksymispäivä

                  Hyväksymisen päättymispäivä

                  Valmisteryhmä

                  Erityisedellytykset

                  Medetomidiini

                  IUPAC-nimi:
                  (RS)-4- [1- (2,3-dimetyylifenyyli)etyyli]-1H-imidatsoli
                  EY-nro: ei saatavilla
                  CAS-nro: 86347-14-0

                  99,5 painoprosenttia (w/w)
                  Medetomidiini on valmistettu enantiomeerien R ja S raseemisena seoksena: deksmedetomidiini ja levomedetomidiini

                  1. tammikuuta 2016

                  31. joulukuuta 2022

                  21

                  Medetomidiini katsotaan korvattavaksi tehoaineeksi asetuksen (EU) N:o 528/2012 10 artiklan 1 kohdan d ja f alakohdan mukaisesti.
                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Biosidivalmisteiden lupien on täytettävä seuraavat edellytykset:

                              1)

                              Teollisuus- tai ammattikäytössä on noudatettava turvallisia työtapoja ja asianmukaisia järjestelyjä. Valmisteita käytettäessä on käytettävä asianmukaisia henkilönsuojaimia, jos altistumista ei voida muilla keinoin vähentää hyväksyttävälle tasolle.

                              2)

                              Henkilöiden, jotka saattavat medetomidiinia sisältäviä tuotteita markkinoille muita kuin ammattimaisia käyttäjiä varten, on varmistettava, että tuotteiden mukana on asianmukaiset käsineet. Merkinnöissä ja käyttöohjeissa on ilmoitettava, onko muita henkilönsuojaimia käytettävä.

                              3)

                              Merkinnöissä ja mahdollisissa käyttöohjeissa on ilmoitettava, että lapset on pidettävä poissa käsiteltyjen pintojen läheisyydestä, kunnes käsitellyt pinnat ovat kuivat.

                              4)

                              Merkinnöissä ja mahdollisissa käyttöturvallisuustiedotteissa on mainittava, että käyttö-, ylläpito- ja korjaustoimet on suoritettava eristetyllä alueella tai läpäisemättömällä kovalla alustalla, jossa on suojareunukset, tai maaperän peittävällä läpäisemättömällä materiaalilla, jotta estetään suorat valumat ja minimoidaan valmisteen pääsy ympäristöön ja jotta mahdolliset medetomidiinia sisältävät valumat tai jäte kerätään uudelleenkäyttöä tai hävittämistä varten.

                              5)

                              Niiden valmisteiden osalta, joista voi jäädä jäämiä elintarvikkeisiin tai rehuihin, on tarkistettava, onko tarpeen asettaa uudet jäämien enimmäismäärät tai muuttaa voimassa olevia jäämien enimmäismääriä Euroopan parlamentin ja neuvoston asetuksen (EY) N:o 470/2009 (2) tai Euroopan parlamentin ja neuvoston asetuksen (EY) N:o 396/2005 (3) mukaisesti, ja toteutettava kaikki asianmukaiset riskinhallintatoimenpiteet sen varmistamiseksi, etteivät sovellettavat jäämien enimmäismäärät ylity.

                        Käsiteltyjä esineitä saadaan saattaa markkinoille seuraavien edellytysten täyttyessä:
                  Henkilön, joka on vastuussa sellaisen käsitellyn esineen markkinoille saattamisesta, joka on käsitelty medetomidiinillä tai sisältää sitä, on varmistettava, että käsitellyn esineen merkinnöissä annetaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

         (1)  Tässä sarakkeessa ilmoitettu puhtaus on tehoaineen vähimmäispuhtausaste, jota on käytetty asetuksen (EU) N:o 528/2012 8 artiklan 1 kohdan mukaisesti tehtyä arviointia varten. Markkinoille saatetussa tuotteessa olevan tehoaineen puhtausaste voi poiketa vähimmäispuhtausasteesta, jos sen on todettu teknisesti vastaavan arvioitua tehoainetta.

         (2)  Euroopan parlamentin ja neuvoston asetus (EY) N:o 470/2009, annettu 6 päivänä toukokuuta 2009, yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta (EUVL L 152, 16.6.2009, s. 11).

         (3)  Torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annettu Euroopan parlamentin ja neuvoston asetus (EY) N:o 396/2005 (EUVL L 70, 16.3.2005, s. 1).


title: Komission täytäntöönpanoasetus (EU) N:o 267/2014, annettu 14 päivänä maaliskuuta 2014 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               15.3.2014

               FI

               Euroopan unionin virallinen lehti

               L 76/34

      KOMISSION TÄYTÄNTÖÖNPANOASETUS (EU) N:o 267/2014,
   annettu 14 päivänä maaliskuuta 2014,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Asetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä maaliskuuta 2014.

            Komission puolesta, puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  IL

                  116,3

                  MA

                  73,6

                  TN

                  86,3

                  TR

                  100,8

                  ZZ

                  94,3

                  0707 00 05

                  EG

                  182,1

                  MA

                  182,1

                  TR

                  149,6

                  ZZ

                  171,3

                  0709 91 00

                  EG

                  45,1

                  ZZ

                  45,1

                  0709 93 10

                  MA

                  43,6

                  TR

                  84,3

                  ZZ

                  64,0

                  0805 10 20

                  EG

                  44,8

                  IL

                  68,0

                  MA

                  47,0

                  TN

                  52,1

                  TR

                  59,2

                  ZA

                  62,5

                  ZZ

                  55,6

                  0805 50 10

                  TR

                  74,1

                  ZZ

                  74,1

                  0808 10 80

                  AR

                  94,0

                  CL

                  130,2

                  CN

                  92,9

                  MK

                  33,9

                  US

                  192,4

                  ZZ

                  108,7

                  0808 30 90

                  AR

                  94,4

                  CL

                  123,2

                  TR

                  158,2

                  US

                  211,0

                  ZA

                  97,4

                  ZZ

                  136,8

         (1)  Komission asetuksessa (EY) N:o 1833/2006 (EUVL L 354, 14.12.2006, s. 19) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) 2015/328, annettu 2 päivänä maaliskuuta 2015 , täytäntöönpanoasetuksen (EU) N:o 322/2014 muuttamisesta eläinperäisten rehujen ja elintarvikkeiden yhteydessä käytettävän tuloasiakirjan osalta  ETA:n kannalta merkityksellinen teksti

text:
               3.3.2015

               FI

               Euroopan unionin virallinen lehti

               L 58/50

         KOMISSION TÄYTÄNTÖÖNPANOASETUS (EU) 2015/328,
   annettu 2 päivänä maaliskuuta 2015,
   täytäntöönpanoasetuksen (EU) N:o 322/2014 muuttamisesta eläinperäisten rehujen ja elintarvikkeiden yhteydessä käytettävän tuloasiakirjan osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,
   sekä katsoo seuraavaa:

               (1)

               Komission täytäntöönpanoasetuksella (EU) N:o 322/2014 (2) otetaan käyttöön erityisiä edellytyksiä Japanista peräisin olevien tai Japanista lähetettyjen rehujen ja elintarvikkeiden tuonnissa Fukushiman ydinvoimalassa tapahtuneen onnettomuuden jälkeen ihmisten ja eläinten terveyden suojelemiseksi unionissa.

               (2)

               Täytäntöönpanoasetuksen (EU) N:o 322/2014 9 artiklassa säädetään, että ennakkoilmoitusta varten rehu- ja elintarvikealan toimijoiden tai niiden edustajien on täytettävä komission asetuksessa (EY) N:o 669/2009 (3) tarkoitetun yhteisen tuloasiakirjan (CED) osa I ja toimitettava asiakirja nimetyn saapumispaikan tai rajatarkastusaseman toimivaltaiselle viranomaiselle. Asetuksessa (EY) N:o 669/2009 esitetty yhteinen tuloasiakirja on tarkoitettu käytettäväksi ainoastaan muiden kuin eläinperäisten rehujen ja elintarvikkeiden yhteydessä, ei eläinperäisten rehujen ja elintarvikkeiden yhteydessä, mukaan lukien kalastustuotteet.

               (3)

               Neuvoston direktiivin 97/78/EY (4) soveltamisalaan kuuluvien eläinperäisten rehujen ja elintarvikkeiden, mukaan lukien kalastustuotteet, osalta komission asetuksessa (EY) N:o 136/2004 (5) säädetään, että ennakkoilmoitukseen on käytettävä kyseisen asetuksen liitteessä III esitettyä yhteistä eläinlääkinnällistä tuloasiakirjaa (CVED).

               (4)

               Sen vuoksi täytäntöönpanoasetusta (EU) N:o 322/2014 olisi muutettava.

               (5)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan täytäntöönpanoasetus (EU) N:o 322/2014 seuraavasti:

               1)

               Korvataan 9 artiklan 1 ja 2 kohta seuraavasti:
               ”1.   Rehu- ja elintarvikealan toimijoiden tai niiden edustajien on annettava ennakkoilmoitus kaikista tuotteiden lähetyksistä, lukuun ottamatta muista prefektuureista kuin Fukushimasta peräisin olevaa teetä.
               2.   Ennakkoilmoitusta varten niiden on täytettävä

                           a)

                           muiden kuin eläinperäisten tuotteiden osalta: asetuksen (EY) N:o 669/2009 3 artiklan a alakohdassa tarkoitetun yhteisen tuloasiakirjan (CED) osa I ottaen huomioon asetuksen (EY) N:o 669/2009 liitteessä II olevat tuloasiakirjaa koskevat ohjeet;

                           b)

                           neuvoston direktiivin 97/78/EY soveltamisalaan kuuluvien eläinperäisten rehujen ja elintarvikkeiden, mukaan lukien kalastustuotteet, osalta: komission asetuksen (EY) N:o 136/2004 (6) liitteessä III esitetty yhteinen eläinlääkinnällinen tuloasiakirja (CVED).

                     Asianmukainen asiakirja on toimitettava nimetyn saapumispaikan tai rajatarkastusaseman toimivaltaisille viranomaisille vähintään kaksi työpäivää ennen lähetyksen fyysistä saapumista.

                  (6)  Komission asetus (EY) N:o 136/2004, annettu 22 päivänä tammikuuta 2004, kolmansista maista tuotavien tuotteiden eläinlääkinnällisistä tarkastusmenettelyistä yhteisön rajatarkastusasemilla (EUVL L 21, 28.1.2004, s. 11).”"

               2)

               Korvataan 12 artikla seuraavasti:
               ”12 artikla
               Luovutus vapaaseen liikkeeseen
               Lukuun ottamatta direktiivin 97/78/EY soveltamisalaan kuuluvia tuotteita, joista säädetään asetuksessa (EY) N:o 136/2004, kaikkien tuotelähetysten vapaaseen liikkeeseen luovuttamisen yhteydessä rehu- tai elintarvikealan toimijan tai sen edustajan on esitettävä (fyysisesti tai sähköisesti) tulliviranomaisille yhtenäinen tuloasiakirja, jonka toimivaltaiset viranomaiset ovat täyttäneet asianmukaisesti kaikkien virallisten tarkastusten suorittamisen jälkeen. Tulliviranomaisten on luovutettava lähetys vapaaseen liikkeeseen ainoastaan, jos toimivaltaisen viranomaisen myönteinen päätös esitetään yhtenäisen tuloasiakirjan osassa II olevassa ruudussa 14 ja allekirjoitus ruudussa 21.”

         2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 2 päivänä maaliskuuta 2015.

            Komission puolesta

            Puheenjohtaja

         Jean-Claude JUNCKER

      (1)  EYVL L 31, 1.2.2002, s. 1.

      (2)  Komission täytäntöönpanoasetus (EU) N:o 322/2014, annettu 28 päivänä maaliskuuta 2014, erityisten edellytysten asettamisesta Japanista peräisin olevien tai Japanista lähetettyjen rehujen ja elintarvikkeiden tuonnille Fukushiman ydinvoimalassa tapahtuneen onnettomuuden jälkeen (EUVL L 95, 29.3.2014, s. 1).

      (3)  Komission asetus (EY) N:o 669/2009, annettu 24 päivänä heinäkuuta 2009, Euroopan parlamentin ja neuvoston asetuksen (EY) N:o 882/2004 täytäntöönpanosta tiettyjen muiden kuin eläinperäisten rehujen ja elintarvikkeiden tuontia koskevan tehostetun virallisen valvonnan osalta ja päätöksen 2006/504/EY muuttamisesta (EUVL L 194, 25.7.2009, s. 11).

      (4)  Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista (EYVL L 24, 30.1.1998, s. 9).

      (5)  Komission asetus (EY) N:o 136/2004, annettu 22 päivänä tammikuuta 2004, kolmansista maista tuotavien tuotteiden eläinlääkinnällisistä tarkastusmenettelyistä yhteisön rajatarkastusasemilla (EUVL L 21, 28.1.2004, s. 11).